Γνωμοδότηση με την πρόταση κανονισμού (ΕΚ) του Συμβουλίου για τη θέσπιση εναρμονισμένων δεικτών τιμών καταναλωτή () (95/C 236/03)

Στις 13 Μαρτίου 1995, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα οικονομικών, δημοσιονομικών και νομισματικών υποθέσεων, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 16 Μαΐου 1995 με βάση εισηγητική έκθεση του κ. Pellarini (μόνου εισηγητή).

Κατά τη 326η σύνοδο ολομέλειας, της 31ης Μαΐου και 1ης Ιουνίου 1995 (συνεδρίαση της 31ης Μαΐου 1995), η Οικονομική και Κοινωνική Επιτροπή υιοθέτησε με πολύ μεγάλη πλειοψηφία και 5 αποχές την ακόλουθη γνωμοδότηση.

1. Το άρθρο 109 Ι της Συνθήκης ΕΚ υποχρεώνει την Επιτροπή να υποβάλλει έκθεση στο Συμβούλιο σχετικά με την πρόοδο που επιτελούν τα κράτη μέλη όσον αφορά την εκπλήρωση των υποχρεώσεών τους για την υλοποίηση της ΟΝΕ. Πρόκειται για κριτήρια σύγκλισης εκ των οποίων αυτό που αφορά τη σταθερότητα των τιμών εξετάζεται με βάση το δείκτη πληθωρισμού στα κράτη μέλη με τις καλύτερες επιδόσεις. Ο δείκτης πληθωρισμού πρέπει να υπολογίζεται με βάση το μέσο όρο του δείκτη τιμών καταναλωτή (ΔΤΚ) σε συγκρίσιμη βάση.

2. Η υπό εξέταση πρόταση κανονισμού έχει ως στόχο να ανατεθεί στην Επιτροπή να παρουσιάσει, με τη βοήθεια της Επιτροπής Στατιστικού Προγράμματος () και του Ευρωπαϊκού Νομισματικού Ιδρύματος, μια σειρά μέτρων με στόχο την καθιέρωση συγκρίσιμων δεικτών τιμών καταναλωτή σε τρία στάδια, εντός της τριετίας 1996-1998.

2.1. Στο πρώτο στάδιο θα καταρτισθεί μια προσωρινή ομάδα δεικτών τιμών καταναλωτή με βάση τους ισχύοντες δείκτες, από τους οποίους θα εξαιρούνται η ιδιοκατοίκηση, οι υπηρεσίες υγείας και εκπαίδευσης καθώς και ορισμένα άλλα στοιχεία των οποίων η επεξεργασία γίνεται κατά διαφορετικό τρόπο από ορισμένα κράτη μέλη.

2.2. Ο εναρμονισμένος δείκτης τιμών καταναλωτή του κράτους μέλους (ΕνΔΤΚ) θα αρχίσει να ισχύει από τον Ιανουάριο του 1997.

2.3. Από τον Ιανουάριο του 1998, θα αρχίσει να εφαρμόζεται το συνολικό σύστημα που περιλαμβάνει ένα δείκτη τιμών καταναλωτή της Νομισματικής Ένωσης (ΔΤΚΝΕ).

Παρατηρήσεις της ΟΚΕ

3. Η ΟΚΕ διαπιστώνει ότι ο κύριος στόχος της πρότασης είναι η καθιέρωση εναρμονισμένων δεικτών τιμών καταναλωτή για ολόκληρη την Ευρωπαϊκή Ένωση προς το σκοπό λήψεως των πληροφοριών που είναι αναγκαίες για τις αποφάσεις που υιοθετούν όλα τα όργανα.

4. Η ΟΚΕ συμφωνεί κατ`αρχή για την εναρμόνιση των εθνικών δεικτών καθώς και για την καθιέρωση ενός δείκτου τιμών καταναλωτή στην Ευρωπαϊκή Ένωση.

4.1. Η ΟΚΕ αντιλαμβάνεται πάντως ότι η Επιτροπή προτίθεται να αποκλείσει, στην αρχή, δείκτες μεγάλου φάσματος καταναλωτικών δαπανών δηλ. οι κατοικίες προς ιδιοκατοίκηση, η υγεία, η εκπαίδευση και ορισμένα άλλα στοιχεία που δεν προσδιορίζονται, χωρίς να προβλέπεται πότε και πως τα στοιχεία αυτά θα ενσωματωθούν με τρόπο ικανοποιητικό.

4.2. Η πρόταση της Επιτροπής δεν προβλέπει επίσης ένδειξη για τη στάθμιση των δαπανών που διατηρούνται και θα διατηρούνται στο καλάθι.

4.3. Όσον αφορά το δείκτη τιμών καταναλωτή της Νομισματικής Ένωσης, η ΟΚΕ θεωρεί ότι ο συνυπολογισμός ενός μεγαλύτερου αριθμού προϊόντων στο καλάθι για τον υπολογισμό, σύμφωνα με τις συνήθειες των ευρωπαίων καταναλωτών, θα αύξανε την αξία του ως στατιστικού μέσου για την πραγματοποίηση της ΟΝΕ.

5. Η ΟΚΕ συμφωνεί με την πρόταση κανονισμού και υπογραμμίζει ότι τα στατιστικά δεδομένα που παραλείφθηκαν στο πρώτο στάδιο είναι ανάγκη να συμπεριληφθούν στο δεύτερο στάδιο της κατάρτισης του εναρμονισμένου δείκτη τιμών καταναλωτή του κράτους μέλους, ώστε ο δείκτης αυτός να είναι δυνατό να χρησιμοποιείται με τον κατάλληλο τρόπο για την αξιολόγηση των κριτηρίων σύγκλισης που προβλέπονται στη ΣΕΕ.

6. Η ΟΚΕ συνιστά στην Επιτροπή και το Συμβούλιο να μεριμνούν ώστε να αποφευχθεί το ενδεχόμενο ο δείκτης τιμών καταναλωτή της Ευρωπαϊκής Ένωσης να χρησιμοποιηθεί για άσχετους σκοπούς.

7. Η ΟΚΕ επιθυμεί όπως ζητηθεί εγκαίρως η γνώμη της για την βαθμιαία κατάρτιση των δεικτών τιμών καταναλωτή περί των οποίων ασχολείται η παρούσα πρόταση.

Βρυξέλλες, 31 Μαΐου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 84, της 6. 4. 1994, σ 7.

() Ιδρύθηκε με την απόφαση του Συμβουλίου 89/382/ΕΟΚ, Euratom, (ΕΕ αριθ. L 181 της 28. 6. 1989).